अमेरिकी राष्ट्रपति चुनाव की कैंपेनिंग में बीजेपी के नाम के इस्तेमाल पर रोक
भाजपा के विदेश विभाग प्रभारी विजय चौथाईवाले ने गुरुवार को कहा, "अमेरिका में हमारे पास करीब 15 सौ सक्रिय कार्यकर्ता हैं। इसके अलावा भी तमाम कार्यकर्ता हैं।
नई दिल्ली | अमेरिकी राष्ट्रपति चुनाव को लेकर भाजपा ने वहां रहने वाले अपने सदस्यों और कार्यकर्ताओं को खास निर्देश दिए हैं। बीजेपी के फॉरेन सेल डिपार्टमेंट इंचार्ज विजय चौथाईवाले ने अमेरिका में रहने वाले पार्टी सदस्यों से कहा है कि व्यक्तिगत तौर पर भले ही किसी प्रत्याशी के पक्ष में कैंपेनिंग करें, लेकिन पार्टी के नाम और बैनर का इस्तेमाल कतई न करें। विजय चौथाईवाले ने ओवरसीज फ्रेंड्स ऑफ बीजेपी-यूएसए के सदस्यों को इस संबंध में एक पत्र भी जारी किया है। भाजपा के विदेश विभाग प्रभारी विजय चौथाईवाले ने गुरुवार को कहा, "अमेरिका में हमारे पास करीब 15 सौ सक्रिय कार्यकर्ता हैं। इसके अलावा भी तमाम कार्यकर्ता हैं। अमेरिकी राष्ट्रपति चुनाव को लेकर हमने ओवरसीज फ्रेंड्स ऑफ बीजेपी के सदस्यों से कहा है कि किसी के पक्ष में कैंपेनिंग के लिए वे बीजेपी के नाम या पहचान का इस्तेमाल न करें। निजी रूप में वे किसी के भी पक्ष में कैंपेनिंग कर सकते हैं। सभी को व्यक्तिगत तौर पर चुनाव में भाग लेने की आजादी है। पार्टी से जुड़े किसी भी तरह के वीडियो या बैनर का इस्तेमाल मना किया गया है।"अमेरिका में नवंबर में राष्ट्रपति चुनाव हैं। राष्ट्रपति डोनाल्ड ट्रंप रिपब्लिकन पार्टी से फिर से किस्मत आजमा रहे हैं, तो उनके खिलाफ डेमोक्रेटिक पार्टी से जो बिडेन उम्मीदवार हैं। भाजपा ने इस पूरे चुनाव में तटस्थ रहने का फैसला किया है। यही वजह है कि पार्टी ने ओवरसीज फ्रेंड्स ऑफ बीजेपी-यूएसए के सदस्यों को खास निर्देश जारी किए हैं। भाजपा के विदेश मामलों के विभाग प्रभारी डॉ. विजय चौथाईवाले का कहना है कि किसी को भी चुनाव में भाग लेने का अधिकार है। लेकिन, ओवरसीज फ्रेंड्स ऑफ बीजेपी के सदस्यों को पार्टी के नाम या पहचान का जिक्र करने के लिए मना किया गया है।